《题和仲兄碧鲜轩》
宋代·刘才邵

竹轩居士全天真，胸中不著纤毫尘。泠然孤照更洞彻，炯如月毫垂秋旻。

纷纷俗物不到眼，但延修竹为佳宾。一谈不交意且喻，真契岂复烦云云。

清风高节自相许，爽气晓接西山云。一般奇绝静中觉，细香风过时时闻。

端能令人看不足，乘兴数来还更新。欲扫寒梢挂高壁，不惜画材无此人。

嫦娥却解窥窗户，时与此君传喜神。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。